2023 4 17
LT
Europos Sąjungos oficialusis leidinys
L 102/73
18 straipsnis Užduotys Mechanizmo funkcijos, susijusios su pagalba Jungtiniam komitetui, yra šios: a) forumo, kuriame tvirčiau ir laiku koordinuojamas keitimasis atitinkama informacija ir konsultuojamasi dėl būsimų Jungtinės Karalystės ir Sąjungos PVM ir akcizų teisės aktų, kai jie visų pirma daro poveikį prekybai prekėmis Šiaurės Airijoje dėl svarbių pakeitimų, numatytų taikytinoje teisinėje sistemoje, arba didelių sunkumų, kurių gali kilti dėl prekėms ir paslaugoms taikomų skirtingų režimų PVM srityje; b) forumo, kuriame vertinamas galimas poveikis ir rengiamasi sklandžiam a punkte nurodytų teisės aktų įgyvendinimui Šiaurės Airijoje.
Atliekant šį vertinimą visų pirma turėtų būti siekiama išvengti nereikalingos administracinės naštos ir nereikalingų išlaidų įmonėms ir mokesčių administratoriams; c) forumo, kuriame aptariami praktiniai sunkumai, susiję su galiojančių Jungtinės Karalystės ir Sąjungos PVM ir akcizų teisės aktų, taikomų pagal Protokolą, taikymu; d) sprendimų ar rekomendacijų, susijusių su Protokolo 3 priede išvardytomis Sąjungos teisės nuostatomis, priėmimo, kartu vengiant neigiamo poveikio mokestinio sukčiavimo rizikai ir bet kokio galimo konkurencijos iškraipymo Sąjungoje.
Tokie sprendimai ir rekomendacijos neturi įtakos prekėms taikomo PVM ir akcizų dydžiui; ir e) visų kitų tinkamų priemonių, kurių reikia klausimams, kylantiems įgyvendinant ir taikant Protokolo 8 straipsnį, spręsti, aptarimo ir priėmimo.
19 straipsnis Veikimas 1.
Susitarimo dėl išstojimo 165 straipsnio 1 dalies c punktu įsteigto Klausimų, susijusių su Protokolo dėl Airijos ir Šiaurės Airijos įgyvendinimu, specializuoto komiteto (toliau –Specializuotas komitetas) bendrapirmininkiai sušaukia specialius Specializuoto komiteto posėdžius, kuriuose prireikus būtų aptariami prekių PVM ir akcizai.
Šie posėdžiai bus vadinami tvirtesnio PVM ir akcizų koordinavimo mechanizmu.
Specializuoto komiteto bendrapirmininkiai paskiria po vieną vadovaujantį PVM ir akcizų srities ekspertą (toliau – vadovaujantys ekspertai). 2.
Mechanizmo posėdžiai rengiami pagal poreikį.
Vadovaujantys ekspertai gali neformaliai keistis nuomonėmis laikotarpiu tarp Mechanizmo posėdžių ir taip pat gali rengti neformalius posėdžius.
Po kiekvieno neformalaus posėdžio vadovaujantys ekspertai parengia protokolą ir nusiunčia jį Specializuoto komiteto ir pagal Protokolo 15 straipsnį įsteigtos jungtinės konsultacinės darbo grupės (toliau – Jungtinė konsultacinė darbo grupė) bendrapirmininkiams. 3.
Vadovaujantys ekspertai Specializuoto komiteto bendrapirmininkiams pateikia galutinę ataskaitą, kurioje apibendrinami diskusijų konkrečiu klausimu rezultatai ir išdėstomi rekomenduojami veiksmai, įskaitant visus klausimus, dėl kurių nepavyko pasiekti susitarimo. 4.
Vadovaujantys ekspertai gali pakviesti trečiųjų šalių atstovus ar kitus ekspertus pasisakyti konkrečiais klausimais.
Šių ekspertų pavardes jie praneš Specializuoto komiteto bendrapirmininkiams.
Jungtinės konsultacinės darbo grupės bendrapirmininkiai gali dalyvauti Mechanizmo posėdžiuose.
Jungtinės konsultacinės darbo grupės bendrapirmininkiai gali informuoti vadovaujančius ekspertus apie planuojamus Sąjungos aktus ir kitus klausimus, susijusius su prekių PVM ir akcizais. 5.
Jungtinio komiteto ir specializuotų komitetų darbo tvarkos taisyklės, išdėstytos Susitarimo dėl išstojimo VIII priede, mutatis mutandis taikomos Mechanizmui, išskyrus atvejus, kai šiame sprendime numatyta kitaip.